Cesarhanmun/geonobi-data huggingface dataset:
地名: 長湍 (京畿道, 都護府)
年: 1506.0

○傳曰: "長湍擧動時, 夜深則不可令外人秉炬, 其擇醫女及各司壯健婢秉之。"

○臺諫又啓曰: "全羅道兵使邊伍仟, 老病不合邊將, 加之以用心不正, 多行非義, 請改正。 驪州牧使禹允功性本貪饕, 嚮者爲光州判官, 邑人怨而射之, 至降邑號。 其後歷任數郡, 皆以貪暴聞。 今在驪州, 侵漁無藝, 民不堪命, 董役長湍, 侵害軍人, 憑公資已, 若此暴吏, 不可復用。 請黜之, 永不敍用。 甄城君當廢主朝, 欲以賤價, 抑買柳恩宗之家, 其奴發冤言, 甄城怒, 誣告以觸上之語, 致恩宗至用烙刑, 竟坐死。 反正之後, 若此之類, 悉命還主, 而甄城至今仍執, 請治其罪。 宋忱, 始以忠順衛爲部將, 再居沙汰之列, 廢主復命皆用, 苟非攀附內人, 何以致此? 今者攀附內人者, 皆治之, 而釋此不論, 何以礪人? 且功臣, 賞以罪人家舍, 家舍不足, 則亦已矣, 至以田非、綠水家藏緜布充給, 夫田、綠之産, 皆出於國家, 非私貨也。 近聞戶曹, 凡朝士祿牌、官敎紙, 皆令自備, 自經廢朝, 國用不足, 推此可知。 賞賜功臣, 如祖宗朝例足矣, 今徽愼公主及任士洪、綠水、豐原尉等家, 竝其財産, 賜朴元宗、柳順汀、成希顔、柳子光, 臣等恐賜與濫, 而國用竭矣。 凡罪惡未形, 則雖三公, 亦當推鞫, 照律以啓。 今李希輔、金祉、曺繼衡等罪在不疑, 臣等已論啓詳矣, 何心更鞫? 請如閔子芳例, 移繫詔獄治罪。" 傳曰: "邊伍仟、禹允功、甄城君、宋忱等事, 令三公議啓。 且甄城君, 予之至親, 亦當何以處之?" 大臣議啓曰: "邊伍仟, 果老病, 不堪其任, 臣等亦聞之, 臺諫言是也。 禹允功刻暴不可用, 但永不敍用之法, 非顯干贓汚者, 不可輕施, 止罷其職可也。 甄城君雖至親, 罪犯當推, 不可全釋, 至於定罪。 則上裁爲當。 宋忱果有罪犯。 監築瑞葱臺時, 多有濫猥, 請如臺諫所論。" 傳曰: "依所啓。" 傳于臺諫曰: "功臣以緜布賜給, 非予所言。 李希輔等, 雖閱實治罪, 未晩矣。" 臺諫待罪曰: "功臣不受家者, 以緜布代給事, 外間喧騰, 故臣等誤啓。" 傳曰: "勿待罪。"
地名: 長湍 (京畿道, 都護府)
年: 1508.0

○朴元宗啓曰: "臣赴京往還, 一路目覩之弊, 粗陳于後。 平安道
              義州, 據鴨綠江, 爲第一關防, 安州據淸川江, 爲第二關防, 皆一方要害之地。 上國使臣及本國使臣, 往來絡繹, 而安州官奴婢數少, 任使不足, 常雇倩各司奴婢, 以充供役。 各司奴婢, 居本官者, 幾百餘口, 以此移屬本州, 以救殘弊。 其移定奴婢之數, 以下三道, 各官數外奴婢, 抄定收貢, 則安州稍可蘇復, 而國用收貢之數, 亦不減於舊。 且黃海道
              平山府, 亦居路邊, 奴婢數少, 殘弊尤甚, 請依安州例。 平安道各官軍士, 辛亥年以後, 常防戍沿邊各鎭, 一年兩度往來。 冬則二朔十五日, 夏則二朔十日, 相遞往來之際, 動經旬月, 騎駄馬匹, 僵仆道路, 其苦倍於他道。 勿論冬夏, 防禦緊歇, 而恒在邊圉, 是無外寇用兵, 而先自疲弊, 此非長慮遠計。 幸量減夏節防戌之數, 稍息其力, 赴防磨鍊之時, 不計程途遠近, 而軍士贏糧遠戍, 尤所難堪。 宜令附近, 防戍抄定, 以便往來。 嘉山郡亦路邊殘邑, 與博川郡, 犬牙相連, 而博川稍饒, 且無驛館。 嘉山以殘郡, 出定本邑嘉平館軍五十名, 餘民無多, 不能獨當, 除二十名, 移定博川, 以補殘弊何如? 平安道無元居驛子, 抄定良民, 稱爲館軍, 世傳其業。 是以良民永屬驛吏, 其子孫雖有才者, 不得開通仕路, 冤憫極矣。 其子支如有文、武之才者, 許通仕路, 何如? 黃州亦一道巨府, 若天使出來, 則山臺及宣慰等事, 與平壤府相埒。 地廣人少, 癘疫相仍, 民多夭札, 日就淍殘。 州産朱土, 握取及水飛, 人㠫艱重, 貢納甚多, 是則他州所無之弊。 又抄定吹鍊軍, 役使重疊, 民甚苦之, 其吹鍊軍, 分移他邑, 以除疊役之苦。" 傳曰: "下該司。"又 上五條, ‘平安道各官不産處, 進上鹿尾舌蠲減事。’ 曰: ‘黃海道
              平山
              脫彌谷等處, 移遂安鎭軍捕盜事。’ 曰: ‘長湍、平壤等官捕盜論賞事。’ 曰: ‘黃海道七站館軍仍定事。’ 曰: ‘長湍官移排事。’ 傳曰: "長湍官移排, 七站館軍仍定, 移遂安鎭軍等事, 當收議于大臣。 鹿尾舌蠲減事, 問于該司。 捕盜論賞事, 亦問于其官。" 又啓曰: "臣於中朝, 得朝服祭服所着之靴, 此甚精潔。 本國鞋襪陋麤, 請依華制。" 傳于諸宰曰: "祖宗朝之制, 不可輕變, 其議便否以啓。" 柳洵等啓曰: "臣等常以鞋襪之麤陋, 爲不合於祭服、朝服也。 朴元宗所啓華制甚便, 限明年, 朝服則私備, 祭服則公備。" 傳曰: "可。"
地名: 長湍 (京畿道, 都護府)
年: 1540.0

○憲府啓曰: "京畿觀察使申光漢, 巡到長湍, 欲推其奴, 以私事而通關于富平, 亦已非矣。 況以觀察使, 被訴受辱於本道之民。 猶在其位, 而推治其訴己之民, 事體未便, 請遞其職, 推其所訟之是非。" 答曰: "監司重任, 不可遞之。 只可推考, 以示其非而已。"

○憲府啓曰: "京畿監司申光漢所失, 昨已盡啓矣, 巡到長湍, 欲推其奴案, 問下吏之時, 多有受辱之事。 爲一道方伯, 失體如此, 且被推, 人有冤悶, 伸訴發明, 亦難剖決。 不可仍任其職, 請勿留難, 速遞。" 依允。
地名: 長湍 (京畿道, 都護府)
年: 1550.0

○壬午/傳于政院曰: "今觀京畿、淸洪、黃海道監司狀啓,
                【京畿, 今閏六月初七日, 大雨水漲, 廣州
                  三田渡、楮子島等處, 頹落人家十餘區, 沈水百餘區, 高陽郡(上)
                    〔山〕
                  崩沙汰, 人家漂落頹落處頗多, 私奴莫失家, 則山水衝破, 財産漂失, 馬匹溺死。 竹山縣水邊人家, 漂去無存, 朔寧郡居民高漢湜漂流, 妻及子二名壓死, 趙義江家亦漂失, 夫妻及子竝四口壓傷, 長湍府山底居人家九戶, 於主山頹落時, 竝全家覆沙, 男女九名, 牛馬六匹, 男女三名壓傷。 淸洪道
                  淸風、丹陽、(惟薪)
                      〔維新〕
                    
                  、槐山等郡, 川渠暴(張)
                    〔漲〕
                  , 漂流人家。 黃海道今(潤)
                    〔閏〕
                  六月初七日大雨, 牛峯縣山底居朴順同等三戶, 男女十四人, 盡數漂沒, 李孫家女一口、兒一名、大牛一隻壓死, 朴山等十三家, 漂流於沙汰, 平地家山皆水沈。】
              各道水災, 無處不然。 何自以致, 罔知攸措。 其下書于各道監司, 川反浦落覆沙等處, 及人物漂流、壓死、壓傷等事, 令都事更爲親審, 詳悉馳啓, 另加賑救。"
地名: 長湍 (京畿道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 長湍 (京畿道, 都護府)
年: 1594.0

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。
地名: 長湍 (京畿道, 都護府)
年: 1610.0

○長湍幼學沈濬、交河
              居幼學禹紳
              等上疏, 請勿罷宣惠廳。 答曰: "省疏, 其見民情。 但朝廷時無此議, 爾等勿爲先動, 安心樂業。" 
                史臣曰: "宣惠廳之設, 雖少有微細拘礙之事, 然苟利於民, 豈可以小害而忘大惠哉? 宮婢、女奚之類, 盡是防納、牟利者之族屬, 故自上聽其膚受、浸潤之愬, 殊有欲罷之意, 此圻甸之民所以聞而膽落, 先事籲號者也。"
地名: 長湍 (京畿道, 都護府)
年: 1615.0

○左右捕盜廳啓曰: "奴春京跟捕事, 命下矣。 春京不在其家, 問其去處, 則以刈草事, 出歸長湍地。 不得捕囚, 故敢啓。" 傳曰: "知道。 都城內外, 更加搜捕。"
地名: 長湍 (京畿道, 都護府)
年: 1624.0

○醫官李怡、武人金仁ㆍ沈逸民等上變, 告朴弘耉等謀逆, 遂命鞫問, 誅竄有差。 初張晩知其軍官李大溫與兇徒陰謀不軌, 使金仁譏察其事, 沈命世、金藎國、南以恭等, 亦使沈逸民、李怡, 各自譏察。 仁等遂入逆黨, 陽與同事, 鉤得其實情。 蓋弘耉庶姪允章, 與李大溫ㆍ大儉、奇必獻等主謀, 而弘耉子有章ㆍ知章ㆍ來章、 姪晋章ㆍ成章ㆍ日章等, 皆預知云。 弘耉以爲: "必須先剪除譏察之輩, 事乃可成。 事成後, 當先奉廢主, 爲太上王, 傳位仁城, 使廢主奏聞上國, 則次序順矣。 但先奉廢主, 則人心不服, 必如賊适立興安, 而都民不從, 先立仁城後, 奉來廢主可也。" 允章、必獻等, 陰謀以爲: "擧事前一日, 以若干精銳, 埋伏四大將家傍, 以更點相應, 剪除一二人, 則其餘不足慮。 都監軍卒雖得一二哨內應, 亦可成事。 將官二人已得之云。" 武人金廷幹、李繼宗、金愿亦與同謀。 武將元守身、文臣鄭文孚, 皆將說而用之。 趙挺及其諸子亦與通謀。 開城留守崔瓘處, 欲送人相通, 借用其兵, 如擧義時得力長湍也。 大溫又謂: "儒生金載臣、鄭光澤、趙汝彬等, 亦爲陰謀, 而望氣人成汝櫄以太早止之。 然吾輩擧事, 則必與之相應云。" 初南以興受張晩指揮, 託以治病, 誑誘大溫, 鉤得陰謀。 至是金仁等將上變, 大溫情露勢窮, 亦與其弟大儉, 同日告變, 而鞫廳亦請刑訊。 允章、繼宗、金愿、大溫、大儉、成章、知章等, 相繼承服, 竝正刑, 而大儉供辭, 尤備說其謀爲節次言: "知章往說文孚, 則文孚不許曰: "今日在下之人, 雖皆不善, 自上無大叚失人心事。 若立仁城或某人之後, 盡放竄謫之人, 復如前日之爲, 則其將奈何云?" 臺諫亦請鞫曰: "文孚所作《楚懷王》二絶, 旣爲宰臣所見。 以此遂刑訊文孚, 而終始稱冤, 死於杖下。 弘耉刑推一次後, 使之自盡。 有章、來章、晋章、日章、廷幹等, 不服而死。 趙挺、崔瓘等謂無相應之迹, 竝放送。 金載臣等三人及成汝櫄亦皆定配。 弘耉姪以章, 嘗責其兄晋章之聽信允章妖言, 故獨免刑訊, 定配邊地。 益章、啓章等亦竝遠流。 上再見推官, 査問獄情後, 遂論斷如此。 必獻自交河亡命, 未幾其奴斬首於長湍地, 使金仁等驗視其屍。 李先哲之子珵, 初出逆招, 及其就拿, 搜得其父書, 語意陰秘, 故先哲父子與辭連高百祿, 被鞫而死。 鞫廳請出置仁城君
              珙父子曰: "仁城君
              珙出於賊招, 前後非一, 而今者允章等, 又以珙及第二子藉口。 雖未知相應之迹, 不可無善處之道。" 上答曰: "觀此啓辭, 予極驚駭。 卿等何以出此言也? 仁城君雖爲兇賊藉口, 小無相應之迹, 有何善處之道, 卿等更勿爲此言。"
地名: 長湍 (京畿道, 都護府)
年: 1673.0

○上御養心閤, 引見大臣及備局諸臣。 判尹閔熙曰: "江都糶穀未捧者五百餘石, 受食者或已死、或配邊, 則何所徵捧乎? 宜莫如蕩滌。" 知中樞柳赫然曰: "如熙言則實無還捧之時, 其勢不得不蕩滌, 而受食而徙邊者, 宜放還, 沒爲官奴婢, 以實保障之地。" 上從之。 判義禁鄭知和曰: "李葂所犯, 以軍興時言之, 則當論以一罪; 在平時, 則實涉過重, 故欲爲稟定矣。" 上曰: "考見律文乎?" 知和曰: "《大明律》臨敵不進, 失誤軍機者斬。" 左議政金壽恒曰: "臨敵與平時有異, 而旣已及期上來, 則亦非失誤軍機之比也。" 上曰: "此非當律, 減等照律。 此後守令之平時起送軍兵, 而不及期者, 施以充軍之律, 定爲恒式。" 上問: "弑夫罪人富貴, 何邑人耶?" 知和曰: "以公山胎生人, 作變於長湍, 而入籍於京中, 故降其邑號等事, 不得擧行矣。" 上曰: "以作變時所居官, 罷其守令、降其邑號, 定式施行。" 壽恒曰: "聞, 海州地, 數年前有弑父之變, 而監司、守令不能嚴治, 止於徙邊, 事極可駭, 不可不別樣按問處置矣。" 上曰: "別遣刑曹郞官, 嚴加按覈, 期於得情。" 副校理李堂揆曰: "我國之俗, 本不務農, 以兩班爲名者, 雖至飢死之域, 不肯躬自耕作。 故生之者寡, 食之者衆, 少遇水旱, 飢餒必至。 臣願特擧親耕之禮, 以觀百姓。" 壽恒曰: "親耕之禮當熟講行之, 而世宗朝有勸農敎文。 今亦依此下諭諸道。" 上曰: "承旨代草下諭。" 堂揆又曰: "曾在戊申年間, 堂上及侍從之父母年七十以上者, 或加資, 或賜衣資、食物, 甚盛典也。 請依戊申年恩例行之。" 上從之。 仍命宗室年七十以上, 賜衣資、食物有差。
地名: 長湍 (京畿道, 都護府)
年: 1706.0

○陽城私奴千伊、長湍士人柳載元, 以母病斫指, 孝行表著, 道臣以聞, 又以廣州故參判任有後孝行, 狀聞。
地名: 長湍 (京畿道, 都護府)
年: 1718.0

○憲府論: "向日移御擧動時, 御寶載持馬顚蹶, 莫重寶匣, 至於傷損。 載寶馬牽手, 例以太僕巨達
                【巨達者, 太僕牽夫之名也。】
              定立, 而公然圖免, 以本寺貢物人入把, 以致墜蹶, 當該內乘, 不可罷職而止。 請拿問定罪, 圖避巨達及換入牽手, 竝命囚禁科罪。 國之大事在祀, 而享需, 太常旣無捧置之規, 臨祭卒責於貢物主人, 臨急封進, 事多猥褻。 請自今自本寺, 預爲定日封留, 以爲趁期進排。 闕中闌入之弊, 日甚一日。 大小官跟隨, 自有法例, 而今則一官員出入, 所帶傔從, 多至六七, 朝班起居之時, 殆同街市。 請別樣申飭, 一從定式, 如有犯禁者, 依例科罪。 昨年被薦人李德朋、金時佐, 旣無名稱, 且乏學識, 遽登薦章, 不可仍置。 請刋去。 薦中左尹李宇恒, 三年久據, 一味怠慢, 聽事之際, 昏謬亦多, 請罷職。 安東府使柳重茂, 手拙才短, 不能堪任, 務劇事繁, 一任曠滯, 請罷職。 公州, 營下劇邑, 最稱難治, 而新牧使李萬選, 累典州牧, 治績無聞。 曾莅圻府, 官屬盡散, 請改差。 宗簿正朴行義, 曾於奉使之日, 怪駭之擧, 鄙瑣之事, 不一而足。 近又爲徵私債, 任自拘人, 廊舍隣比, 作一囹圄, 傍近小民, 殆難支堪, 請罷職不敍。 兩國交際, 事體至重, 而乃者裁判差倭, 與東萊府使相見時, 猝然發怒, 離席前進, 作拏非常, 其輕侮國家甚矣, 而訓導、別差, 不能周旋調娛, 致此駭擧。 請當該訓導、別差, 拿問定罪。 江陵府使朴熙晋, 前後居官, 聲績俱乏, 及莅雄府, 多抛政務, 吏緣爲奸, 民怨滋興, 請罷職。 典簿朴宗陽, 本出寒微, 且乏名稱, 曾由部官, 遽躋此任, 請改差。 義州呼訴人朱益桓梟示之請, 方有諫院之達, 而第念此事, 實前古所未聞之大變怪, 歸咎朝廷。 要惠賣國, 名在聯狀者, 皆可伏法, 而今日諫院之只請狀頭梟示, 猶出於太寬。 請益桓亟令梟示。 關西官奴婢自願納贖之令, 遂出意外, 適副率畜官妓者之願。 托名補賑, 虛張穀數者, 指不勝摟, 請還寢西路官奴婢自願納贖之令。 長湍府所捉私鑄人, 移送捕廳, 則捕廳不加究問, 經先放送, 極爲未安, 而長湍, 職兼討捕, 則不自推治, 徑送捕廳, 亦難免踈緩之失。 請當該捕盜大將、長湍府使, 竝從重推考, 私鑄人, 更爲捉囚, 另加推覈。 勸武, 乃所以拔人才儲將望者也。 近來毋論人地之高下, 倖其科程之捷路, 百計投入, 皆是冗雜之類。 請申飭各軍門, 不合者一倂刋汰。" 世子只從內乘及享需事。
地名: 長湍 (京畿道, 都護府)
年: 1757.0

○上御通明殿廬次, 引見大臣、備堂, 命罷開城留守徐宗伋。 左議政金尙魯言: "因長湍府使李樀拿問, 聞松都牙兵身役, 良軍則捧錢一兩五錢, 私奴則捧六錢, 故隣邑之民, 避苦趨歇, 貽害爲多。 況均役設法之後, 軍役擅減, 大違朝令, 宜罷職。" 從之。
地名: 長湍 (京畿道, 都護府)
年: 1779.0

○義禁府, 以長湍府使魚錫定, 擊皷啓: "供曰: ‘臣待罪畿府, 卽聞都憲臣徐有寧, 投疏以辛、壬事, 語及臣父之報, 蒼黃入城, 及見疏本, 則排鋪陰陰, 辭意凶慘, 直驅臣父於惡逆之科, 是豈爲人子之所忍見、所忍聞哉? 魂驚魄褫, 五內分崩, 只恨未能卽地滅死, 以此人之言, 歸告臣父於地下, 而相與痛哭也。 繼伏見聖敎下者, 重言復言, 至有貽慼先王之敎。 擎讀未半, 俯仰感激, 闔門聚首, 瞻天望闕, 而不覺淸血之交逬也。 噫嘻! 彼有寧, 亦人耳, 胡忍以罔測不道之說, 勒加人旣骨之親哉? 臣於是, 若不沫血飮泣, 痛陳臣父冤枉之狀, 則不惟無以白臣父心事, 其在國家義理, 亦將䵝昧, 而不明, 故玆敢冒萬死, 逐條辨破。 惟聖明, 垂察焉。 嗚呼? 辛、壬之變, 尙忍言哉? 其時, 諸賊之中, 至於耉、輝之逆, 鏡、夢之凶, 求諸往牒, 實所罕覩。 今有寧先言耉、輝、鏡、夢之罪, 而不費他說話, 直以臣父, 謂之根本。 此豈成說? 抑何心腸? 所謂潛形匿跡, 陽擠陰助, 所謂: 「麻衣草鞋, 危言密探」 所謂: 「授刃於鏡、儉, 借勢於耉、恒等說」 類聚許多亂逆之凶言、悖謀, 公然加誣於臣父一身, 名之曰窩窟, 目之以機緘。 則是渠果親見耶? 果與聞耶? 果有證干耶? 果有指的耶? 不親見、不與聞, 未有證干、未有指的, 而白地做出, 空中羅織, 肆然陷人於赤族之誅。 其爲虛妄叵測, 殆有甚於古所謂莫須有也。 至於錄僞勳事, 奸凶輩先以元勳, 推諸臣父者無他, 特以臣父處於國舅之地, 故擬議不干之人, 欺誣天日之下, 欲以張大勳券, 疑亂聽聞, 其爲設計, 誠可痛也。 以是臣父納符出城, 陳疏極卞, 以暴賊鏡之誣辱。 雖三尺童子, 明知爲賊鏡之搆捏, 而今有寧, 又從而襲之, 臣何足多卞也? 至於己巳筵敎一事, 臣不勝訝惑焉。 渠以曾見筵敎爲言, 則臣不敢謂無, 而未知渠觀《政院日記》耶? 抑或見其謄傳筵話耶? 何其與臣之所嘗聞於臣母者, 與夫庚寅癸巳兩年臣之待罪銀臺時, 親承先大王兩次下敎者, 一切逕庭也? 渠所觀筵敎, 則有曰, 移書咸原國舅云, 而臣家所聞, 則壬寅年, 惟我先大王在儲位時, 因儉、烈輩締結作亂, 見阻問寢之路, 伊時故參判臣徐命九, 來見臣父, 備傳奸凶情狀, 而翌日有酪粥下賜之便, 故臣父敬修手書, 付諸掖隷, 以爲登徹矣。 因臣父書, 捉妖婢貞、烈輩, 卽出付有司, 儉、度之徒, 次第伏法。 自是之後, 宮闈肅淸, 奸凶路絶。 然則, 臣父先上書於先大王, 而先大王初無移書於臣父之事。 此事顚末, 下詢於徐命九之孫有隣, 則有隣曾與臣, 有所語及此事者。 有隣豈有顧藉有寧, 隱諱其祖之所知, 而不以實仰對耶? 渠所觀筵敎, 則有曰俄有持來其書之敎, 繼有紅袖傍促之擧云, 而臣之親承兩次聖敎者, 則有曰: 「承旨知乎? 承旨之父, 於壬寅, 有書於予, 而厥輩三置此書於書案之上。 其意叵測, 皇兄視若不見, 皇兄之恩德, 豈不大乎? 皇兄若或聽施, 則予何可得有今日乎?」 又敎曰: 「魚府院君抵予書, 三置於皇兄案上。 此意, 非獨讒予也, 亦欲及於皇嫂矣。 當此之際, 皇兄一言, 若以予爲非, 則予豈有今日乎?」 今以兩次筵敎觀之, 則厥輩固有三置臣父書於景廟案上, 而初不聞有持來其書之敎、紅袖傍促之擧矣, 臣未知庚寅、癸巳之兩次筵敎, 俱載於喉院日記與否, 而設或有遺漏之患, 庚寅六月二十五日、癸巳六月十三日兩次入侍諸臣, 皆已親承此敎矣。 自古, 讒人之欲疑惑主聽, 陷害無辜, 則必以人臣所不敢指擬之地爲言者。 誠以爲若是, 則其言易入, 其計易行, 而今有寧蹈襲此套, 肆之於書, 達諸天聽, 有若上告急變者然, 必欲嫁禍於臣家而後乃已。 第觀今日, 天尊地卑;日月照臨。 明有禮樂;幽有鬼神。 聖明在上;公論在下。 如此千古所無之奸凶讒賊, 何爲容於其間也? 嗚呼! 臣父行己之方, 事君之節, 以臣之私情, 不必細述於君父之前。 惟其小心謹愼, 不以權位自居, 循公滅私, 終始如一, 炳然丹忠, 可質神明。 竊惟我先大王, 固已洞燭無遺, 而今此人言之誣, 何緣而至哉? 臣念及於此, 尤未嘗不痛切冤酷, 聲淚俱下。 臣之逐條辨誣之說, 急於爲父訟冤。 或有絲髮假开者, 則未伏王章之前, 天刑立下, 不能淹晷刻之喘矣, 臣何敢欺也臣何敢欺也? 仰惟聖上, 至仁至明, 察臣哀臆, 聽臣苦辭, 快賜仲白, 昭洗泉壤, 以卒天地生成陶勻之澤, 則臣父, 其將感泣於冥冥之中, 而臣亦當結草以圖報。" 判曰: "前後傳敎, 爲之昭晣, 備悉無餘。 至引先王之敎, 曰有云云, 則到今有何更事鳴冤之擧哉? 至於徐有寧兄弟之疏, 無論本事之如何, 均之爲逞私讎之歸, 予則以爲若此不已, 則昨日滅一家, 今日滅一家, 將至充其情、空其類而後已。 吁! 亦不甚商量處也? 然惟處分之止於罷職者, 誠以不無原情於其間而然也。 觀此供辭, 人子情理, 痛冤切迫, 固當若是, 殊甚矜憐。 且朝家雖欲更令申暴, 無出於向日傳敎。 以此判付辭意, 布諭後, 卽爲放送。"
地名: 長湍 (京畿道, 都護府)
年: 1786.0

○判下輦路之上言一百五十餘度。 長湍人邵泰碩上言: "自謂系出康節, 而大明左統府邵英
              
                【《明史》作榮。】
              後孫也, 乞免軍籍。 判曰: "無論康節後孫, 統府後孫, 豈可侵徵。 分付道臣。" 全羅道進士李敬緝等上言: "故縣監梁子澂, 卽己卯名賢山甫之子。 受業於先正臣金麟厚, 麟厚大奇之, 以女妻之。 遂專意學問, 造詣日深, 爲先正臣李滉、李珥、成渾諸人所推許, 而鄕人以孝聞于朝, 拜居昌、石城兩邑宰。 其後先正臣宋時烈, 撰狀稱揚, 而尙闕俎豆之享。 若於麟厚之祠, 以此配食, 何異考亭之勉齋乎?" 下禮曹, 禮曹言: "粤自肅朝丁丑, 湖南章甫, 請以子澂, 配食於筆巖書院, 而迄今未施者, 已是士林之抑鬱。 請上裁。" 敎曰: "以先正之女壻, 接先正之嫡傳, 又出入諸先正之門, 許令配食, 義無不可。 況於先正家, 纔親撰祭文賜祭, 又命錄後。 此時此擧, 事不偶然。 許之。" 又啓言: "抱川人鄭淳上言, 其先祖贈吏曹判書希登, 請依持平金䃴例, 贈諡矣。 希登, 乙巳死直顚末, 昭載國乘, 則宜在太常議諡之列。" 下吏曹。 吏曹啓: "希登實蹟, 旣在國史, 且有同時, 死直人金䃴賜諡之例。 況今舊申重回, 士林增傷, 特許賜諡, 恐合褒忠之方。" 敎曰: "議大臣。" 旋竝賜諡。 吏曹又啓言: "知禮人李遂泰上言, 其先祖淑琦, 請蒙節惠之典矣。 淑琦, 官戶曹判書, 錄一等勳, 在法當易名。 雖過百年, 不宜終靳。 請下弘文館。 尙州人李國培等上言, 本州忠烈祠配享人, 故忠臣金宗武, 卽副提學就文之子。 壬辰倭奴入寇, 宗武以沙斤察訪, 隷李鎰軍中, 軍敗, 宗武與尙州判官權吉竝死之。 事在《懲毖錄》中, 業已旌閭, 請蒙貤贈云矣。 多士陳請, 公議可見, 請依施。" 允之。 又啓言: "楊州人李海普上言, 其先祖忠肅公
              李尙吉, 立慬江都。 請依金尙容、宋時榮等例, 竝蒙不祧之典矣。 尙吉死義, 昭載國乘, 一體不祧, 無所不可, 勳臣外不祧, 旣非國典。 請上裁。" 批曰: "宋時榮, 旣許不祧。 此無異同。 許施。"
地名: 長湍 (京畿道, 都護府)
年: 1788.0

○壯勇營, 進《新定鄕軍節目》。
                【節目。 畿甸峽民難支之弊, 有二。 一, 則春間之獵雉也。 貢人輩爲備夏月日供之雉, 受出畿營及饔院公文, 發遣獵雉之軍, 而載率妻子, 出沒村閭, 憑藉討索, 偸竊奪掠, 一番輕過, 如値災荒。 惟我聖上, 深軫此民隱, 貢物獵雉之軍, 特命革罷, 夏月供上之雉, 仍令代封, 而至於臘猪一事, 京而軍門, 外而畿邑, 必也趁臘前十日封進, 而行獵之地, 必於東之砥、楊、加, 西之湍、麻、積等地, 故行獵之軍, 必發山峽居民, 名之曰獵猪驅軍, 而俱是農民, 方當糴逋幷納之際, 又被勞筋之苦。 乃使吏隷火督, 妻子替囚。 甚至環一山而遍行, 積屢旬而窮搜, 蕩析家産, 輾轉流離, 一年二年, 十室九空, 其爲弊, 殆有甚於雉軍。 故昨冬特命道臣, 分付各該邑, 優給驅軍糧資, 使之行獵, 仍令畿營, 自明年爲始, 本道臘猪, 以雉代封。 外此, 京軍門行獵驅軍, 使之劃卽革弊。 蓋此守禦廳屯牙兵, 不過是納米之軍, 視他軍伍, 不啻輕歇, 而況其三司十五哨中, 中哨、三哨, 則中廢而復設, 亦可知其無甚關係。 訓局步軍移屬中部於禁營, 兵曹騎兵移屬幾當於精抄廳, 此古例之可以傍援者。 且其該屯距山最近, 以此民而作此軍, 食此土而應此役, 一以替峽民冬行獵之弊, 一以寓古人兵寓農之意。 守禦屯牙兵三哨換定驅軍, 該廳屯田以餉屯相換, 而牙兵身米及屯稅不足者, 竝令給代。 給代數爻, 開錄于左。 一, 守禦廳十五屯牙兵, 每哨減額二十五名, 作爲本營左、右、後三哨。 蓋此守屯, 或在關東, 或在湖西, 以畿內言之, 本營設屯在於四邑, 而砥平一邑外其餘三邑, 元無屯牙兵名色, 故屯田從便設置, 軍兵推移換定。 廣州則三屯所減屯牙兵, 合爲七十五名, 而俱是奴軍。 且此該邑守禦廳所管軍校外, 無他名色, 實難換代。 上項七十五名, 則以利川所在該廳右部牙兵移額後, 存減之數, 成出冊子, 該廳及畿營, 依此擧行。 一, 今此軍兵三哨內, 一百五十四名砥平, 五十名楊根, 五十名加平, 一百二十七名坡州, 合爲作哨, 被抄軍丁, 則無論其郡保與閑丁, 皆以守禦屯牙兵減額者, 依數換定。 一, 守禦廳以一百二十五名爲一哨, 本營以一百二十七名爲一哨, 故每哨不足, 合爲六名。 以砥平、坡州各二名, 楊根、加平各一名, 以巡營旗手保等歇役, 從便充數。 一, 祝靈山驅軍, 則山之北, 以楊根軍五十名, 砥平
                  山北里軍二十七名, 通融排日, 山之南, 砥平北面軍一哨, 專當擧行。 一, 屯兵, 係是驅軍, 身米、烟役特爲蠲減, 上番則每年一哨, 至月初一日爲始入番, 翌年正月初一日下番, 歲以爲常, 輪回擧行。 一, 屯田土, 則砥平所在守禦廳移屬田土, 除陳荒外, 旱田爲七十結四十五負四朿, 水田爲二十二結九十二負二朿, 該廳收稅時, 每負捧各穀一斗五升, 故民不願耕。 自今每負定以一斗, 則租爲一百五十二石零, 田各穀爲四百六十九石零, 本廳買得賭地租爲十五石零, 本縣北面所在戊戌年戶曹還出稅移屬田土, 除陳荒外, 實田土十一結八十九負四朿, 租二百四十七石零, 依準折六斗作米, 爲九十八石零。 田各穀四百六十九石零內, 九石四斗本色上納, 其餘作錢, 則假令爲六百九十兩零, 合下倉柴場稅錢及山直身錢, 可爲九百三十六兩零。 楊根所在訓鍊都監移屬柴場稅錢、本官移屬火稅錢合四百五十七兩零, 加平郡移屬各樣柴場火田代錢二百四十一兩, 冒耕田土稅條代錢二百二十八兩零, 坊洞冒耕火田減稅中移屬者及戶曹移屬自首加耕田土代錢, 合一百三十八兩零。 以上錢穀, 各自該邑收捧, 趁歲前, 上納本營, 以爲上番軍糧料及資保錢。 一, 祝靈山東西, 皆大村, 或火或斧, 易致赭濯。 所居軍兵中, 各定山直一名, 禁火禁伐, 每年交遞。 龍門山四面, 皆可獵之處, 近處所居軍兵中, 各定山直一名, 禁養。 一, 砥平所在內需司柴場, 今已移屬, 柴場山直二十名, 仍差擧行。 楊根、加平所在柴場, 亦爲定山直禁養。 一, 砥平、加平所在移屬田土免稅減總者, 自該邑修成冊, 報巡營, 粘移戶曹憑考。 一, 長湍、麻田、積城等邑行獵之處, 宜有置軍之擧, 而三邑境內, 旣無可合屯田, 就其傍近坡州設屯置軍, 外軍三哨內, 二哨東峽三邑, 一哨坡州東西抄定, 今已團束, 而坡州
                  雲泉面防營屯田土, 實數爲三十結五十四負六朿, 移屬本營, 量宜定摠。 一, 方山一岡絃巖一洞守護禁養, 依前擧行, 如有犯斫者, 本官照律重勘。 一, 京外五哨哨官, 以有薦出身三人, 無薦出身二人, 自本營另擇擬望, 而京鄕窠間, 二年輪差擧行。】
地名: 長湍 (京畿道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 通津 (京畿道, 都護府)
年: 1441.0

○丁未/司饔房請自漢江至通津水邊各官良人及公賤奴子一百戶, 定爲生鮮干, 分三番, 除雜役日進鮮味, 以供內膳, 令司宰監糾擧。 從之。
地名: 通津 (京畿道, 都護府)
年: 1456.0

○司憲府啓: "通津吏得成、繼山等, 假仗官威, 侵虐貧民, 致五戶流離, 且繼山畜良家女及官婢爲妾, 放恣無忌, 縣監宋瓊疲軟昏迷, 不能制御, 請罷職。" 從之。 瓊自安岳郡事移任通津, 其在安岳也, 考連三中, 例應罷免, 以子益孫功臣, 故得不罷。
地名: 通津 (京畿道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 通津 (京畿道, 都護府)
年: 1478.0

○甲寅/受常參, 視事。 右承旨金升卿將刑曹三覆啓本啓: "通津囚學生許忱以馬鞭鞭兄憺奴妻, 誤殺所抱小兒罪, 律該絞待時。" 上問左右, 升卿對曰: "許忱非故殺之, 乃打其母而誤中其兒, 以至於死, 且其兒生未數月, 與水泡無異。" 上曰: "按律定罪, 則不可比水泡而輕論也。" 晋山君
              姜希孟、禮曹參議李孟賢曰: "忱故政丞稠之孫, 稠無他嗣。 且忱怒彼斫墓木, 打其母而誤殺小兒, 其情可恕。" 上曰: "律不可輕議, 但許政丞不可無後, 其減死。"
地名: 通津 (京畿道, 都護府)
年: 1479.0

○朔丙辰/御經筵。 上, 謂領事尹弼商曰: "昨日諫院上疏, 示諸政丞, 政丞其見之歟?" 弼商對曰: "臣未及見." 上曰: "諫院, 以梁誠之、申瀞, 爲貪濁不廉。 是雖出於公論, 然大臣, 未有顯過, 而徒以外議劾之, 恐有後弊。 "弼商啓曰: "臣與彼, 非儕輩也, 未知某事爲不廉也, 然外間物議, 則有之。" 司經曺偉啓曰: "宋朝, 或以一諫臣言, 而排斥大臣, 故大臣注擬諫官, 必以私好者爲之, 以爲羽翼, 異己者排之, 遂成傾危之俗, 是固不可偏聽外論也。 然此則言之者非一, 諫之者非一, 請從臺諫之言。"弼商曰: "誠之, 性本懦弱, 不能制下, 下必慢之。 況工曹匠人, 無慮數百, 皆姦黠之徒, 非威重者, 不能治之。 請擇威重者, 使居其職。" 右承旨李瓊仝曰: "瀞, 財累鉅萬, 富極一時, 非貪利冒得者, 能然乎?" 掌令安處良曰: "誠之爲典校署提調, 幾三十年, 和賣書冊, 惟意所用。 通津曾無一頃田, 而今則大開農場, 是亦規利經營之所致也。" 且瀞, 凡所服用, 務極精巧, 其所與交者, 皆商賈之人, 亦非廉靜謹守者之所爲也。" 大司諫成俔曰: "誠之爲其子求官, 必授守令, 嘗爲典校署提調, 署奴朴萬累年役使, 有同家隷, 此數事爲可驗也。 瀞爲承旨時, 坐政院, 終日所爲, 惟求請書簡而已。 瀞與誠之, 皆在功臣之列, 若不勝其欲, 而觸法, 則必不得保終。 願殿下置之閑地, 以全終始之恩。" 上曰: "當議諸政丞。"
地名: 通津 (京畿道, 都護府)
年: 1485.0

○己亥/受常參, 視事。 刑曹三覆啓: "會寧囚良人金長命偸彼人馬三匹, 又拒捕刺殺其主威靈罪, 律該斬待時。 通津囚私奴姜綠、白丁者火同, 與在逃山伊所、文義同、於叱同及物故亡龍等强盜罪, 律該斬不待時。 在逃者, 追捕斬。 上項各人妻子, 依《大典》永, 屬所在官奴婢。" 皆從之。
地名: 通津 (京畿道, 都護府)
年: 1486.0

○京畿
              通津居良人萬同詣承政院告曰: "臣娶縣監李仲元婢季今爲妻, 仲元妾子性同到臣家, 破取窓牖而去。 臣止之曰: ‘雖奴僕之家, 自有國法, 何威力奪去耶?’ 性同答云: ‘雖有國法, 何畏焉? 吾年至二十, 則可亂國家。’ 臣聞此言敢啓。" 傳曰: "萬同之言雖若懷嫌而發, 然此言係關國家, 當辨虛實, 其令義禁府鞫問。"
地名: 通津 (京畿道, 都護府)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。